kardosdrur/scandi-wiki huggingface dataset:
Johan Elmander

Johan Elmander (født 27. maj 1981 i Alingsås, Sverige) er en svensk tidligere fodboldspiller. Han spillede for blandt andet Brøndby IF i Danmark, Örgryte i hjemlandet samt Bolton i England.

I sæsonen 2004/2005 vandt han The double med Brøndby IF.

Karriere 
Elmander slog igennem i Allsvenskan for klubben Örgryte IS i foråret 2000. Han debuterede for Sveriges U21-landshold og blev købt af den hollandske storklub Feyenoord. Elmander havde svært ved at spille sig på holdet i Feyenoord og blev derfor lejet ud til Djurgården og NAC Breda. I Djurgården fik Elmander stor succes og vandt SM-guld. I 2004 var Elmander nøglespiller på det svenske U21-landshold, som nåede semifinalen i U21-EM i Tyskland.

I 2004 kom han til Brøndby, fik ny fremgang og blev udtaget til det svenske landshold til VM i fodbold 2006. Han har nu spillet 63 landskampe og scoret 16 mål (pr. 24. maj 2012).

27. juni 2008 skrev han under på en aftale med Bolton Wanderers F.C. fra England efter at have spillet i den franske liga for Toulouse FC siden sommeren 2006.

1. juni 2011 skrev han under på en fire-årig kontrakt med den tyrkiske klub Galatasaray SK. Han skiftede to år senere videre til Norwich City F.C. fra England. Johan Elmander scorede sine to første mål for Norwich City F.C. i en kamp mod Bury i League Cup den 27. august 2013. Elmanders første kamp i startopstillingen i ligaen kom imod Southampton den 31. august 2013. Elmander scorede sit første mål for Norwich City F.C. i ligaen den 15. marts 2013.

Brøndby IF 
Den 24. juni 2014 offentliggjorde Brøndby IF at de havde skrevet en 2-årig kontrakt med Johan Elmander, der dermed vendte tilbage til sin anden periode i klubben. Denne gang blev han tildelt trøje nummer 11, et nummer han overtog fra Kenneth Zohore.

Personligt liv 
Elmanders to brødre, Peter og Patrik, spiller også professionel fodbold i Sverige.

Meritter 
 SM-guld 2003, og Svenska Cupen 2002 med Djurgårdens IF.
 DM-guld og pokalmestre 2005 med Brøndby IF.
 UEFA Cup-vinder 2002 med Feyenoord
 A-landsholdsspiller (20 landskampe / 7 mål): Pr. 24. juni 2006
 U21-landsholdsspiller (28 landskampe / 12 mål)

Egne meritter

 Bedste spiller i Marts 2007 i Le Championnat.
 Bedste spiller i SAS-Ligaen i 2005.
 Årets spiller i Brøndby IF i 2005.
 Man-of-the-Match i finalen i Landspokalturneringen mod FC Midtjylland i 2005.

Referencer

Eksterne henvisninger 

Fodboldspillere fra Sverige
Fodboldspillere fra Djurgårdens IF Fotboll
Fodboldspillere fra Brøndby IF
Fodboldspillere fra Bolton Wanderers F.C.
Fodboldspillere fra Toulouse FC
Fodboldspillere fra Feyenoord Rotterdam
Fodboldspillere fra NAC Breda
Fodboldspillere fra Örgryte IS
Fodboldspillere fra Galatasaray SK
Fodboldspillere fra Norwich City F.C.
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Deltagere ved det europæiske mesterskab i fodbold 2012
Elmelunde

Elmelunde er den centrale bebyggelse i Elmelunde Sogn midt på Møn. Fremtrædende er den højt beliggende Elmelunde Kirke; men byen er i øvrigt udstrakt langs Klintevejen og stort set sammenvokset med Hjertebjerg. Overfor kirken er en pension, Pension Elmehøj.

Landsbyen ligger i Vordingborg Kommune og tilhører Region Sjælland.

Elmelundes historie
Stednavnet nævnes omkring 1370.

Elmelunde var i middelalderen en gård eller borg, der tilhørte Roskilde bispestol, men som efter reformationen blev krongods. Borgen var ofte bolig for Møns lensmænd. Eggert Andersen Ulfeldt boede her som lensmand 1482-1504 og efter hans død og frem til 1566 sønnen Claus Eggertsen Ulfeldt. I perioden 1574-1589 var den ejet af Peder Munk. Corfitz Ulfeldt boede her som nygift i 1636-1637, og senere boede amtmand og hestegardens chef von Plessen her, mens han i 1685-1691 havde Stege og Elmelunde ladegårde i forpagtning. I 1696 blev gården nedlagt, og af dens jorder blev der oprettet 8 bondegårde.

Landsbyen blev udskiftet i 1801.

Eksterne henvisninger 
 Pension Elmehøj 
 Theodor Jensen. Elmelunde Byfolk. 1912.

Kilder 
 J.P. Trap. Danmark. Præstø Amt. Bind IV, 1955.

Lokaliteter på Møn
Byer og bydele med genforeningssten
Sjørring Sø

Sjørring Sø er en indvundet og udtørret sø i Thy, beliggende i Sjørring Sogn. Søen er også ophav til navnet Sjørring, som betyder "Søens ende".

Historie 
Sjørring sø stod før i tiden i forbindelse med havet, men nu er forbindelsen afbrudt af flyvesandet, der har dannet "Klitterne".  Sjørring sø udgjorde nærmest en vig og en god naturhavn; derfor skal sørøvere have søgt ly der. Til beskyttelse for egnen anlagde folkevisens prins Nilaus, som Thit Jensen skrev om,  en borg ved søen; og da sørøverne igen søgte ly i vigen, gik lokalbefolkningen løs på dem. I det påfølgende søslag skal en biskop være omkommet og begravet på Sjørring kirkegård. I dag regnes det dog ikke som en bispegrav, med derimod en fremstilling af bispehelgenen Sankt Nikolaus af Myra, forløberen til dagens julemand. I øvrigt er gravens udseende ret nyt, idet den er samlet af flere romanske gravminder. 

Sagnet om søslaget er måske et minde om vikingetidens Færgeborg, der lå på en holm i Sjørring Sø. 

Da Sjørring Sø blev udtørret, blev der på søbunden fundet mange spor af tidligere bebyggelse, så søen kan ikke have været ældgammel, men er nok dannet ved, at sandflugt standsede vandafløbet. Ved en påfølgende udtørring af Sperring Sø i 1876, hvor der blev gravet en afvandingskanal mellem de to søer, blev der fundet en mængde oldsager, deriblandt enkelte økser som vikingetidens. Nationalmuseets udgravninger afslørede dæmningen fra 1100-tallets fæstningsanlæg, nemlig to pælerækker af afbarkede egestammer med grus og sten imellem, fra ydervolden over det gamle åløb ind til det højereliggende land. Her fandt man overraskende et lille stenkammer ved dæmningens østre side.

Drænering 

Søen blev indvundet i årene 1858-62, og arealet på ca. 800 hektar anvendt til agerjord. På arealet blev der bygget tre gårde: Rosvang, Schæfergården og Egebaksande, hvorfra der især blev dyrket rapgræs. Indvindingen blev udført under ledelse af kaptajn Jens Christian Henrich Claudius Jagd (1821-95).  Jagd kom til Thy i 1857 og fik af Indenrigsministeriet i oktober samme år tilsagn om skattefrihed i tyve år for de tørlagte områder; men af egnens ledende mænd blev hans projekt betegnet som "galmandsværk".  Først havde Jagd indgået et samarbejde med lodsejerne omkring
Sjørring Sø om udtørring af søen; men da de faldt fra, kom han til at stå for projektet alene. Det eksisterende åløb fra Sjørring Sø til Faddersbøl var ikke tilstrækkeligt til at tage en større mængde vand, så Jagd fik gravet en ny kanal til at lede vandet fra søen ud i Hvidbjerg Å-systemet, der via Ove Sø, Ørum Sø og Flade Sø ender i Krik Vig i Limfjorden. Kanalen blev op til 12 meter dyb og 36 meter bred foroven.  Jordarbejdet var det hidtil største ved en dansk søudtørring. Mens gravearbejderne stod på i løbet af 1859, var der mindst et par hundrede mand fast beskæftiget. I 1862 kunne dyrkningen af søarealet begynde. 

I 2008 var 86 forskellige fuglearter registreret i området.

Noter 

Søer i Thisted Kommune
Holsted Kirke (Vejen Kommune)

Holsted Kirke er bygget 1885-86 efter tegning af Tage Olivarius, og glasmosaikruderne er lavet af professor Kræsten Iversen, født i Holsted.

Eksterne kilder og henvisninger 
 Holsted Kirke hos KortTilKirken.dk
 Holsted Kirke i bogværket Danmarks Kirker (udg. af Nationalmuseet)

Kirker i Vejen Kommune
Kirker i Ribe Stift
Kirker i Ribe Amt
Larsen and Furious Jane

Larsen & Furious Jane er et dansk band fra Århus. I 2011 udgav de deres fjerde album, med navnet Dolly.

Diskografi 
 I Wouldn't Sit At Home And Take It (Morningside Records, 2003)
 I'm Glad He's Dead, (Morningside Records, 2004)
 Tourist With A Typewriter, (Morningside Records, 2005)
 Zen Sucker (Morningside Records, 2008)
 Dolly (Momowave, 2011)

Ekstern henvisning 
 Officiel hjemmeside
 Larsen & Furious Jane på BandBase 

Musikgrupper fra Danmark
Rockgrupper fra Danmark
Musikgrupper fra 2002
Sikkerhedsstyrelsen

Sikkerhedsstyrelsen er en del af Erhvervsministeriet og har ansvaret for teknisk sikkerhed i Danmark.

Den statslige styrelse arbejder blandt andet med kontrol og tilsyn inden for el, gas, vvs, tobak, e-cigaretter, tatovører, solcentre, huseftersynsordningen (tilstandsrapporter og elinstallationsrapporter), forbrugerprodukter og fyrværkeri. Under coronaviruspandemien vejleder Sikkerhedsstyrelsen, Fødevarestyrelsen og Arbejdstilsynet dagligvarebutikker, caféer og restauranter om kravene til forebyggelse af coronasmitte, bl.a. krav til skiltning, afstand, hygiejne og værnemidler.

Målet er at gøre sikkerhed så ukompliceret som muligt. Alt, hvad Sikkerhedsstyrelsen gør, har til formål at sikre, at Danmark skal være et attraktivt land at drive virksomhed i. Og et trygt land at være forbruger i.

Sikkerhedsstyrelsen blev oprettet 1. januar 2004 under Økonomi- og Erhvervsministeriet ved en sammenlægning af Elektricitetsrådet, Danmarks Gasmateriel Prøvning og en række områder fra bl.a. Forbrugerstyrelsen.

Fra 2004 til og med udgangen af 2019 havde styrelsen til huse i Sct. Joseph-bygningerne i Nørregade, som mange esbjergensere kender som det gamle fødselshospital. Som følge af flere nye opgaver og medarbejdere flyttede Sikkerhedsstyrelsen ved årsskiftet til 2020 til nye, moderne lokaler på Esbjerg Brygge 30 - med udsigt til Fanø, Esbjerg Lystbådehavn og Mennesket ved Havet (De fire hvide mænd) fra det hvide byggeri på den yderste mole i det nye havneområde.

Eksterne henvisninger 
 Sikkerhedsstyrelsen

Etableret i 2004
Danske styrelser
Figurines

Figurines er et dansk band fra den nordjyske by Vestbjerg. Efter at gruppen blev dannet i midt 90'erne har de udgivet fire albums, alle på det århusianske pladeselskab Morningside Records.

Figurines spiller en art "lo-fi"-rockmusik med inspiration hentet fra den amerikanske alternative indie scene. Derudover finder man til tider en forbindelse til folk-rock som f.eks. Neil Young spiller den. Figurines minder ikke umiddelbart om andre danske bands, men kan sættes i samme kategori som I Am Bones, Built to Spill og Modest Mouse. Sidstnævnte band har en vokal der ligger utroligt tæt på Figurines, der også gør brug af 2-stemmige stykker hvor den ene stemme oktaverer den anden, så vel som den lidt desperate og skingre klang Modest Mouse også har. Især Christian Hjelms vokal, gør at bandet skiller sig meget ud, og gør Figurines musik genkendeligt.
Den nyeste plade er indspillet analogt i Silence Studios i Koppom, Sverige.

Figurines spillede på Roskilde Festival 2006 på Odeon scenen
Bandet har blandt andet fået omtale i det meget populære, engelske musikmagasin NME, hvor det britiske rock band Kaiser Cheifs roste dem. Figurines har også været på turné rundt i USA, og i starten af 2008 havde de en Danmarks turné, hvor de blev supportet af et andet dansk band, ved navn Twins Twins.

Bandets manager er Jesper Brodersen, der tidligere var en del af hedengangne Morningside records.

Den 10. Januar 2009 spillede Figurines, blandt andre danske musikere, til koncerten 'Musik Mod AIDS'.

Diskografi 
 The Detour, (ep) 2001
 Shake a Mountain, 2003
 Skeleton, 2005
 Silver Ponds 7″, (single) 2006
 When The Deer Wore Blue, 2007
 Lucky To Love, (ep) 2010
 Figurines, 2010

Musikvideoer 
 "Bright", 2003
 "Back In The Day", 2005
 "I Remember", 2005
 "The Wonder", 2005
 "Let's Head Out", 2007
 "Childhood Verse", 2007
 "The Air We Breathe",  2007

DVD'er 
 "The Detour", udgivet d. 15 december 2008

Bandmedlemmer 
 Christian Hjelm – Vokal/guitar
 Claus S. Johansen – Vokal/guitar
 Jens Ramon – Piano/synths/guitar

Tidligere bandmedlemmer 
 Andreas Toft – Bas
 Mads Kjærgaard – Bas
 Kristian Volden – Trommer

Ekstern henvisning 
 http://www.figurines.dk/ 
 

Rockgrupper fra Danmark
Har spillet på Roskilde Festival
Bo Johansson

Bo Johansson (også kaldet Bosse, født 28. november 1942 i Kalmar, Sverige) var Danmarks fodboldlandstræner fra 1996 til 2000. Han var selv aktiv fodboldspiller i fjorten år, i Kalmar FF og Lindsdal, dog uden at vinde nogen trofæer. I 1977 blev han fuldtidstræner for sin gamle klub Kalmar FF, som han dog forlod efter to sæsoner. I løbet af de næste tre år førte han lokalrivalerne fra Östers IF til to mesterskaber i Allsvenskan – 1980 og 1981.

Bo Johansson måtte derefter vente 13 år på det næste mesterskab. Det kom i 1994 og var med det danske Superligahold Silkeborg IF, sammen med kåringen til Årets Træner i Danmark i 1994. I mellemtiden var Bosse i norske Jerv, græske Panionios og træner for det islandske landshold.

Siden er det ikke blevet til mesterskaber til den svenske træner, men i 1996 blev han landstræner for det danske landshold og førte det til VM-slutrunden i Frankrig i 1998 og til EM-slutrunden i Holland/Belgien i 2000. I alt stod han i spidsen for det danske landshold i 40 A-landskampe, og det resulterede i 17 sejre, ni uafgjort og 14 nederlag. Især VM-slutrunden i Frankrig må betegnes som et højdepunkt, hvor Danmark nåede kvartfinalen og tabte i en meget tæt kamp til de senere sølvvindere Brasilien.

Bosse har som en ud af kun fire trænere formået at kvalificere det danske landshold til en VM-slutrunde. I 2010 medvirkede han i samtalebogen 'VM-Bosserne', der (blandt andet) handler om VM-deltagelse, sammen med de to andre, der har opnået kvalifikation: Morten Olsen og Sepp Piontek. Bogen udkom på Forlaget Turbulenz.

Desværre kunne Bosse ikke leve op til resultatet to år senere ved europamesterskabet, hvor det danske landshold tabte de tre første kampe – og dermed måtte rejse hjem. Efter den slutrunde forlod Bo Johansson trænerrollen i tre år, inden han dukkede op som træner for den svenske storklub, IFK Göteborg i 2003.

I 2005 flyttede Bo Johansson til den norske Tippeliga-klub Molde som han førte til triumf i den norske pokalturnering inden han i november 2005 trak sig tilbage som fodboldtræner. Han bor i dag i sit hus lidt uden for Kalmar, hvor det hele startede.

Ud over at være fodboldtræner har Bo Johansson også været foredragsholder. Han har primært holdt foredrag om ledelsesstil, da han i fodboldkredse har været kendt for at være anderledes i forhold til mange andre trænere.

Eksterne henvisninger 

Fodboldtrænere fra Sverige
Fodboldtrænere fra Silkeborg IF
Fodboldspillere fra Sverige
Fodboldspillere fra Kalmar FF
Trænere for Danmarks fodboldlandshold
Personer fra Kalmar
Trænere for Islands fodboldlandshold
CocoRosie

CocoRosie er en amerikansk duo, der opstod i 2003, bestående af de to søstre Sierra (Rosie) og Bianca (Coco) Casady. Stilmæssigt ligger de inden for genrerne Indie rock eller Psych folk.

Diskografi 
 La Maison de Mon Rêve (Touch and Go/Quarterstick Records, 2004)
 Beautiful Boyz EP (Touch and Go/Quarterstick Records, 2004)
 Noah's Ark (Touch and Go/Quarterstick Records, 2005)
 The Adventures of Ghosthorse and Stillborn (Touch and go Records, 2007)
 "Grey Oceans" (2010)
 Tales of a GrassWidow (2013)

Eksterne henvisninger 

 Officielt Websted 
 Touch and Go/Quarterstick Records

Musikgrupper fra USA
Har spillet på Roskilde Festival
Kristian Pless

Kristian Pless (født 9. februar 1981 i Odense) er en tidligere dansk professionel tennisspiller, der blev professionel i 1999.

Han vandt i 1999 finalen ved Australian Open for juniorer (spillere under 18 år). Samme år nåede han finalen i yderligere to Grand Slam-juniorturneringer: Wimbledon og US Open. Blandt andet grundet disse resultater sluttede han i 1999 som nummer et på juniorverdensranglisten. Siden 2000 har han været professionel tennispiller. Hans bedste placering på ATP's verdensrangliste opnåede han 28. januar 2002, hvor han var nummer 65.

Kristian Pless har haft flere skader, og har været igennem to skulderoperationer. Skaderne har til tider sat ham tilbage på ATP's verdensrangliste (i 2004 var han nede som nummer 846). Dette har betydet at han ofte spiller de "mindre" Challenger-turneringer for at kvalificere sig til ATP-turneringerne. Gennem 2005 og 2006 har han langsomt forbedret sin rangering, og nåede i december 2006 sin højeste placering efter sine skadespauser som nummer 84 i verden.

I oktober 2009 indstillede han sin professionelle tenniskarriere for dog i 2012 at vende tilbage for David Cup-holdet anført af kaptajn Kenneth Carlsen sammen med Frederik Løchte Nielsen, Thomas Kromann og Christoffer Kønigsfeldt.

Kilder

Eksterne henvisninger 

 Officiel hjemmeside 
 

Tennisspillere fra Danmark
Personer fra Odense
Årets fund i dansk idræt
Tennisspillere fra KB Tennis
Tennisspillere ved sommer-OL 2000
Datalogisk Afdeling (RUC)

Datalogisk Afdeling på Roskilde Universitet (RUC) var en del af 
Institut for Kommunikation, Virksomhed og informationsteknologier. Datalogisk Afdeling bedriver undervisning og forskning i datalogi (siden midt i 1970'erne) og informatik (fra 2007). Datalogisk Afdeling er fra 2016 en del af Institut for Mennesker og Teknologi (IMT).

Forskningsmæssigt satses der især på følgende områder 

 Programmering, logik og intelligente systemer
 logik og vidensrepræsentation
 vidensbaserede systemer og intelligent interaktion med systemer
 programmeringssprog og programmeringsværktøjer

 Brugerdrevet IT-innovation
 systemudvikling og HCI
 Diffusion og adoption af IT
 It-understøttet kommunikation

RUC-uddannede datalogikandidater (med baggrund i den naturvidenskabelige basisuddannelse, cand.scient.) er de næsthøjst betalte i følge en opgørelse i Magisterbladets maj-udgave 2006.

Eksterne henvisninger 
 Datalogisk Afdeling på RUC 
 Institut for Kommunikation, Virksomhed og Informationsteknologier, RUC 
 Magisterbladet 19. maj 2006 – nr. 9 

Roskilde Universitet
Aktiv

Et aktiv er i regnskabsmæssig sammenhæng noget som en virksomhed kontrollerer og opnår fremtidige fordele ved.

Aktiver defineres af årsregnskabslovens bilag 1 (definitioner):

Ressourcer, som er under virksomhedens kontrol som et resultat af tidligere begivenheder og hvorfra fremtidige økonomiske fordele forventes at tilflyde virksomheden.

Aktiver deles i anlægsaktiver, som er de aktiver som kontrolleres med henblik på vedvarende brug og – resten – omsætningsaktiver. I en produktionsvirksomhed vil eksempelvis produktionsmaskinerne være anlægsaktiver, mens varelagre er omsætningsaktiver.

Aktiver optræder sammen med passiver – summen af fremmedkapital (gæld) og egenkapital – i regnskabets balance.

Regnskabsvæsen
Du er ikke alene

Du er ikke alene er en dansk film fra 1978. Filmen er instrueret af Lasse Nielsen og Ernst Johansen, og manuskriptet er af Lasse Nielsen og Bent Pedersen. Filmen havde premiere den 23. februar 1978.

Synopsis 

Filmen foregår på en dansk drengeefterskole hvor en af drengene, Bo (Anders Agensø), opdager sin kærlighed for forstanderens yngste søn, Kim (Peter Bjerg), da begge påbegynder en rejse af seksuel udforskning med hinanden. I en ikke-relateret hændelse bliver en elev udvist for at vise pornografiske plakater, hvorefter de andre elever beslutter sig for at protestere og gå i strejke. Kim og Bo beslutter sig for at komme ud af skabet foran forældre og klassekammerater og viser en film de har lavet om deres forhold, der afsluttes med en lang og følelsesladet kyssescene.

Medvirkende 
Blandt de medvirkende – udover en masse børn og unge mennesker – kan nævnes:
Ove Sprogøe
Elin Reimer
Anders Agensø
Peter Bjerg
Jørn Faurschou
John Hahn-Petersen
Hugo Herrestrup
Beatrice Palner
Nonny Sand

Musik 
Musikken til filmen er skrevet af Sebastian, og fem sange herfra er udgivet på albummet Ikke alene Danmark sammen med syv andre sange. Sangen "Du er ikke alene" blev et stort hit og er en af Sebastians mest kendte sange.

Overgreb på børneskuespillere 
I foråret 2018 er det kommet frem i medierne, at mange af børneskuespillerne, både drenge og piger, som var med i filmen, skal være blevet krænket og seksuelt misbrugt under filmoptagelserne. Misbruget skal være begået af de to instruktører Lasse Nielsen og Ernst Johansen.

Noter

Eksterne henvisninger 
 

Børne- og ungdomsfilm fra Danmark
Danske film fra 1978
LGBT-relaterede film fra Danmark
Historien om Kim Skov

Historien om Kim Skov er en dansk film fra 1981.
Manuskript Hans-Henrik Jørgensen og Ulla Ryum.
Instruktion Hans-Henrik Jørgensen.
Blandt de medvirkende kan nævnes:

Karen Margrethe Bjerre
Benny Poulsen
Jonas Elmer
John Hahn-Petersen
Peter Eszterhás
Gyrd Løfqvist
Søren Rode
Kirsten Rolffes
Merete Voldstedlund
Ruddy Nyegaard
Finn Nielsen
Henry Jessen

Eksterne henvisninger 
 

Danske film fra 1981
Bodilprisen for bedste dokumentar/kortfilm
Thorvald og Linda

Thorvald og Linda er en dansk film fra 1982.
Manuskript og instruktion Lene Grønlykke og Sven Grønlykke.
Blandt de medvirkende kan nævnes:

Stina Ekblad
Aksel Erhardsen
Erik Paaske
Otto Brandenburg
John Hahn-Petersen
Jesper Klein
Bjarne "Liller" Pedersen
Gotha Andersen
Jens Arentzen
Folmer Rubæk
Hans Jørgen Lembourn
Torben Zeller

Eksterne henvisninger 
 

Danske film fra 1982
Modularstik 8P8C

Modularstik 8P8C (fra engelsk Modular connector 8 Position 8 Contact, Modular connector 8P8C eller kort 8P8C, også udbredt forkert benævnt RJ-45, fordi dele af teleindustrien gav 8P8C det uformelle navn RJ45s.) – er betegnelsen for den 8-benede stiktype, der oftest benyttes til UTP-kabler, der kendes fra Ethernet som er den mest udbredte netværkstype i hjem og kontorbygninger.

Modularstik 8P8C er ét af flere modularstik.

Anvendelser 
Modularstik 8P8C termineres typisk med stikstandarderne T568A eller T568B ben/par tildelinger som defineret i TIA/EIA-568-B, når anvendt til PDS. Af samme grund har 8P8C-stikket fået det uformelle navn PDS-stik.

Det skal bemærkes at 8P8C-modularstikket fås i mange udgaver, som f.eks. er beregnet til kordelte (bløde) eller massive ledningsledere, skærmet (STP) eller uskærmet (UTP) brug, og herudover kan være specificeret til at overholde de elektriske standarder Category 3, Category 5, Category 5e, Category 6 og Category 6A.

RJ48, RJ49 og RJ61 er andre konnekteringsstandarder, som kan anvendes på stikket 8P8C.

Modularstik 8P8C bliver også anvendt til flere forskellige EIA-232 (RS-232) forbindelsesvarianter.

Kilder/referencer

Se også 
 RJ-11 – en konnekteringsstandard, der anvendes på modularstik 6P4C, der bruges på telefoners telefonlinje.
 RJ22, RJ10 og RJ9 er konnekteringsstandarder, som kan anvendes på modularstik 4P4C (anvendes på telefon håndsætsstik).

Netudstyr
Elektriske klemmeforbindelser
Stikforbindelser